Talle winkels geplunder | Netwerk24
Talle winkels geplunder
Deur Angelo Julies 11 Maart 2019 06:01
Talle winkels in Montagu is verlede Donderdag deur inwoners geplunder nadat gevegte tussen Somaliërs en Ethiopiërs uitgebreek het ná ’n skietvoorval verlede Woensdagaand in Ashbury waarin een Somaliër koelbloedig geskiet is. Foto: Angelo Julies
Minstens vyf Spaza-winkels is verlede Donderdag deur inwoners in Montagu geplunder.
Dít kom glo nadat ’n geveg tussen winkeleienaars in dié gebied uitgebreek het ná ’n skietvoorval die vorige aand wat die lewe van ’n Somaliër geëis het.
Die Montagu-polisie het die voorval bevestig en gesê twee verdagtes is kort ná die skietvoorval in hegtenis geneem. “ ’n Skietvoorval het Woensdag 27 Februarie omstreeks 22:50 op die hoek van Salie- en Kareelaan in Ashbury plaasgevind waarin een mens beseer is. Drie skote is afgevuur. Die polisie het twee verdagtes in hegtenis geneem,” het die polisiewoordvoerder sers. Suria Meyer gesê.
Somaliërs het volgens ooggetuies glo Donderdagoggend uit woede die winkels van Ethiopiërs bestorm en begin plunder.
“Hulle het die winkels se veiligheidshekke afgebreek en inwoners genooi om goed te kom vat,” sê die ooggetuie.
Volgens ’n Somaliër, wat anoniem wil bly uit vrees vir sy lewe, word die moord op die oorledene glo aan ’n Ethiopiese winkeleienaar verbind. “Dit is die vyfde moord op een van ons mense in 2019 en dit is alles die Ethiopiese winkeleienaar se skuld. Hy het meer geld as ons en hy stuur mense en betaal hulle om ons dood te maak. Ons is moeg hiervoor, ons probeer net ’n lewe maak.”
Volgens die Somaliër woon baie van hulle al meer as 10 jaar in Montagu en daar het nog nooit het só iets met hulle gebeur nie. “Ons weet nie waaroor dit gaan nie en watter probleem hy met van ons het nie, maar onskuldige mense kry seer. Die mense beskerm hulle. Ons wil net in vrede lewe.”
Ons weet nie waaroor dit gaan nie en watter probleem hy met van ons het nie, maar onskuldige mense kry seer.